**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2022. december 14-i ülésére)

### TÁRGY: A KISKŐRÖSI PETŐFI SÁNDOR ÁLTALÁNOS ISKOLÁBAN MEGVALÓSULT INGATLANFELÚJÍTÁS TÉRÍTÉSMENTES ÁTVÉTELE

A Kiskőrösi Többcélú Kistérségi Társulás (a továbbiakban: KTKT) a DAOP-4.2.1-2F-2f-2009-0008 számú „A versenyképes tudás feltételeinek megteremtése a Kiskőrösi Petőfi Sándor Általános Iskolában” elnevezéssel a Kiskőrösi Petőfi Sándor Általános Iskola infrastrukturális fejlesztése keretében az alábbi beruházásokat valósította meg:

1. informatikai tanterem kialakítása tetőtér beépítéssel, akadálymentesítéssel lift kialakítással kompletten, melegítős konyha-étkezde átalakítással
2. meglévő főépület középszárnyának magas-tetős kialakítása, közösségi terekkel, könyvtárral, akadálymentesítéssel
3. meglévő főépület teljes tetőcseréje, tető héjalással, csatlakozó és kiegészítő munkálatokkal
4. aula-zsibongó építése, összekötő nyaktaggal, akadálymentesítéssel csatlakozó zárt közlekedő folyosóval a tornacsarnok felé
5. az új iskolaszárny földszintjén melegítő konyha és éttermi rész kialakítása, akadálymentesítéssel
6. az iskola épület még ki nem cserélt nyílászáróinak cseréje, korszerű hőszigetelt nyílászárókra
7. az épület teljes elektromos hálózatának felújítása, vezetékek-cseréje, kapcsolók és konnektorok, illetve világító lámpatestek rekonstrukciójával
8. az iskola központi fűtési rendszerének, víz- és csatorna hálózat rekonstrukciója, részleges vezetékcserével, radiátorok cseréje és komplett szabályozása

A KTKT 2012. december 31. napjáig volt fenntartója az Egységes Iskola intézménynek. 2013. augusztus 22. napjától az Petőfi Sándor Általános Iskola a Magyarországi Evangélikus Egyház (továbbiakban: Egyház) fenntartásába került. A fenntartóváltozást követően, a projekt fenntartási időszakában nem volt lehetőség a pályázat keretein belül beszerzett eszközök és az ingatlanon végzett felújítás értékének átadására. A projekt fenntartási időszakának lezárását követően annak keretében beszerzett eszközök az Egyház részére átadásra kerültek.

Az ingatlanon végzett felújítás értékének átadása azonban nem történt meg, az infrastrukturális felújítás értékének térítésmentes átvétele jelen Képviselő-testületi döntéssel valósulna meg.

A közoktatási feladatok, illetve a felújítással érintett intézmény fenntartói joga Kiskőrös Város Önkormányzat, a KTKT és az Egyház között létrejött megállapodás keretében került az Egyház használatába.

A pályázattal érintett időszakban hatályos önkormányzati törvény külön nevesítette az önkormányzat alapfokú oktatási feladatok ellátására vonatkozó kötelezettségét.

Magyarország helyi önkormányzatairól szóló 2011. évi CLXXXIX. törvény 108. § -a szabályozza az ingyenes vagyonátadásra vonatkozó szabályokat. Az átvett nemzeti vagyonnak közfeladat ellátását kell szolgálnia, melyet a képviselő testületi határozatban és az átadás-átvételi megállapodásban rögzíteni szükséges.

A fejlesztéssel érintett ingatlan Kiskőrös Város Önkormányzata tulajdonában és az Egyház használatában van, ezért az Önkormányzat a fejlesztés értékének térítésmentes tulajdonba vételét követően, az átvett vagyont köteles az Egyház részére használatba adni.

Javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2022. december 6.**

**Domonyi László s.k.,**

**polgármester**

**Határozat-tervezet**

A Képviselő-testület

1. egyetért azzal, hogy a Kiskőrösi Többcélú Kistérségi Társulás DAOP-4.2.1-2F-2f-2009-0008 számú „A versenyképes tudás feltételeinek megteremtése a Kiskőrösi Petőfi Sándor Általános Iskolában” projekt megvalósítása keretében végzett ingatlanfelújítás értéke Kiskőrös Város Önkormányzata részére térítésmentesen átadásra kerüljön, azzal a kikötéssel, hogy a térítésmentesen átvett vagyont az Önkormányzat közoktatási feladatok ellátása, mint közfeladat ellátás céljára, a Magyarországi Evangélikus Egyház használatába átadja.
2. felhatalmazza a polgármestert a határozat-tervezet melléklete szerinti térítésmentes átadás-átvételi megállapodás aláírására.

**Felelős:** polgármester

**Határidő:** értelemszerűen